Ontdek bewaringsgebiede aanlyn - Toerisme - Republikein
Thursday, May 28th, 09:32:49
Ontdek bewaringsgebiede aanlyn
11 June 2019 | Toerisme
Francoise Steynberg - 'n Webtuiste vir gemeenskapsbewaring en -toerisme is Donderdagaand amptelik deur die minister van die omgewing en toerisme, mnr. Pohamba Shifeta, by die Namibië Toerisme Ekspo (NTE) in Windhoek bekend gestel.
Die webtuiste is ontwikkel om toeriste en besoekers aan te moedig om kommunale bewaringsgebiede te besoek en op minder bekende paaie te reis om die versteeke juwele van die bewaringsgebiede te ontdek.
Die amptelike bekendstelling van die webtuiste het by die gesamentlike uitstalling van die ministerie en Nacso, Namibië se sambreelorganisasie vir die Gemeenskapsgebaseerde Natuurlike Hulpbronnebestuurprogram (CBNRM), en al sy vennote by die NTE plaasgevind.
Die webtuiste poog om die CNBRM-program te versterk om besigheidsaspekte van die bewaringsgebiede te bevorder om inkomste sodoende aan te moedig.
Shifeta het Nacso vir dié inisiatief geprys en gesê dit sal toeganklikheid bevorder en belangrike toerismemarkte bereik – nie net vir gemeenskapstoerisme nie, maar ook vir Namibiese toerisme in die algemeen.
Die minister het bewaringsgebiede aangemoedig om hierdie platform vir die bevordering van toerisme aan te wend.
Die webtuiste bevat interessante inligting, wat aanwysings na verskeie plaaslike toeristeaantreklikhede insluit.